# Ronsard - Œuvres, Buon, 1587/Errant par les champs

ERrant par les champs de la Grace Qui peint mes vers de ſes couleurs, Sus les bords Dirceans i’amaſſe L’eſlite des plus belles fleurs, A fin qu’en pillant, ie façonne D’vne laborieuſe main La rondeur de ceſte couronne Trois fois torſe d’vn ply Thebain, Pour orner le haut de la gloire De l’Hoſpital mignon des Dieux, Qui çà bas ramena des Cieux Les filles qu’enfenta Memoire.
Memoire Royne d’Eleuthere, Par neuf baiſers qu’elle receut De Iupiter qui la fiſt mere, D’vn ſeul coup neuf filles conceut. Mais quand la Lune vagabonde Eut courbé douze fois en rond (Pour r’enflamer l’obſcur du monde) La double voûte de ſon front : Memoire de douleur outrée Deſſous Olympe ſe coucha,
Et criant Lucine accoucha De neuf filles d’vne ventrée.
En qui reſpandit le Ciel Vne muſique immortelle, Comblant leur bouche nouuelle Du ius d’vn Attique miel : Et à qui vrayment außi Les vers furent en ſouci, Les vers dont flattez nous ſommes, A fin que leur doux chanter Peuſt doucement enchanter Le ſoin des Dieux & des hommes.
Außi toſt que leur petiteſſe, Courant auec les pas du temps, Eut d’vne rampante viſteſſe Touché la borne de ſept ans : Le ſang naturel qui commande De voir ſes parents, vint ſaiſir Le cœur de ceſte ieune bande Chatouillé d’vn noble deſir : Si qu’elles mignardant leur mere, Neuf & neuf bras furent pliant Autour de ſon col, la priant De voir la face de leur pere.
Memoire impatiente d’aiſe, Délaçant leur petite main, L’vne apres l’autre les rebaiſe, Et les preſſe contre ſon ſein. Hors des poumons à lente peine
Vne parole luy montoit, De ſouſpirs allegrement pleine Tant l’affection l’agitoit, Pour auoir deſia cognoiſſance Combien ſes filles auront d’heur, Ayant de pres veu la grandeur Du Dieu qui planta leur naiſſance.
Apres auoir relié D’vn tortis de violettes Et d’vn cerne de fleurettes L’or de leur chef delié : Apres auoir proprement Trouſſé leur accouſtrement, Marcha loin deuant ſa trope, Et la haſtant iour & nuit D’vn pied diſpos la conduit Iuſqu’au riuage Æthiope.
Ces vierges encore nouuelles, Et mal-appriſes au labeur, Voyant le front des mers cruelles S’effroyerent d’vne grand’ peur : Et toutes pencherent arriere (Tant elles ſ’alloyent eſmouuant) Ainſi qu’au bord d’vne riuiere Vn ionc ſe penche ſous le vent. Mais leur mere non eſtonnée De voir leur ſein qui haletoit, Pour les aſſeurer les flatoit De ceſte parole empennée.
Courage mes filles (dit-elle) Et filles de ce Dieu puiſſant, Qui ſeul en ſa main immortelle Souſtient le foudre rougiſſant : Ne craignez point les vagues creuſes De l’eau qui bruit profondement, Sur qui vos chanſons doucereuſes Auront vn iour commandement : Mais forcez-moy ces longues rides, Et ne vous ſouffrez deceuoir, Que voſtre pere n’alliez voir Deſſous ces Royaumes humides.
Diſant ainſi, d’vn plein ſaut Toute dans les eaux ſ’allonge, Comme vn Cygne qui ſe plonge Quand il voit l’Aigle d’enhaut : Ou ainſi que l’arc des Cieux Qui d’vn grand tour ſpacieux Tout d’vn coup en la mer gliſſe, Quand Iunon haſte ſes pas Pour aller porter là bas Vn meſſage à ſa nourrice.
Elles adonc voyant la trace De leur mere, qui ia ſondoit Le creux du plus humide eſpace, Qu’à coup de bras elle fendoit : A chef baiſſé ſont deualées, Penchant bas la teſte & les yeux Dans le ſein des plaines ſalées.
L’eau qui iallit iuſques aux Cieux, Grondant ſus elles ſe regorge, Et friſant deçà & delà Mille tortis, les auala Dedans le goufre de ſa gorge.
En cent façons de mains ouuertes Et de pieds voûtez en deux pars Sillonnoyent les campagnes vertes De leurs bras vaguement eſpars. Comme le plomb, dont la ſecouſſe Traine le filet iuſqu’au fond, L’extreme deſir qui les pouſſe, Aualle contre-bas leur front, Touſiours ſondant ce vieil repaire Iuſques aux portes du chaſteau De l’Ocean, qui deſſous l’eau Donnoit vn feſtin à leur pere.
De ce Palais eternel Braue en colonnes hautaines Sourdoient de mille fontaines Le vif ſourgeon per-ennel. Là pendoit ſous le portail Lambrißé de verd eſmail Sa charrette vagabonde, Qui le roule d’vn grand tour, Soit de nuict ou ſoit de iour, Deux fois tout au rond du Monde.
Là ſont par la Nature encloſes Au fond de cent mille vaiſſeaux
Les ſemences de toutes choſes, Eternelles filles des eaux. Là les Tritons chaſſant les fleuues, Sous la terre les eſcouloient Aux canaux de leurs riues neuues, Puis de rechef les r’appelloient. Là ceſte troupe eſt arriuée Deſur le poinct qu’on deſſeruoit, Et que deſia Portonne auoit La premiere nappe leuée.
Phebus du milieu de la table, Pour reſiouyr le front des Dieux, Marioit ſa voix delectable A ſon archet melodieux : Quand l’œil du Pere qui prend garde Sus vn chacun, ſe coſtoyant A l’eſcart des autres, regarde Ce petit troupeau flamboyant, De qui l’honneur, le port, la grace Qu’empreint ſur le front il portoit, Publioit aſſez qu’il ſortoit De l’heureux tige de ſa race.
Luy qui debout ſe dreſſa, Et de plus pres les œillade, Les ſerrant d’vne accollade Mille fois les careſſa : Tout eſgayé de voir peint Dedans les traits de leur teint Le naïf des graces ſiennes. Puis pour ſon hoſte eſiouïr
Les chanſons voulut ouïr De ces neuf Muſiciennes.
Elles ouurant leur bouche pleine D’vne douce Arabe moiſſon, Par l’eſprit d’vne viue haleine Donnerent l’ame à leur chanſon : Fredonnant ſur la chanterelle De la harpe du Delien, La contentieuſe querelle De Minerue & du Cronien : Comme elle du ſein de la terre Pouſſa ſon arbre palliſſant, Et luy ſon cheual haniſſant Futur augure de la guerre.
Puis d’vne voix plus violante Chanterent l’enclume de fer, Qui par neuf & neuf iours roulante Meſura le Ciel & l’Enfer, Qu’vn rampart d’airain enuironne En rond ſ’allongeant à l’entour, Auecque la nuict qui couronne Sa muraille d’vn triple tour. Là tout debout deuant la porte Le fils de Iapet fermement Courbé deſſous le firmament, Le ſoutient d’vne eſchine forte.
Dedans ce goufre beant Hurle la troupe heretique, Qui par vn aſſaut bellique
Aſſaillit le Tu-geant Là tout aupres de ce lieu Sont les garniſons du Dieu Qui ſur les meſchans eſlance Son foudre pirouëtant, Comme vn Cheualier iettant Sur les ennemis ſa lance.
Là de la terre, & là de l’onde Sont les racines iuſqu’au fond De l’abyſme la plus profonde De ceſt Orque le plus profond. La nuict d’eſtoiles accouſtrée Là ſalue à ſon rang de iour, D’ordre parmi la meſme entrée Se rencontrant de ce ſeiour : Soit lors que ſa noire carriere Va tout le Monde embruniſſant, Ou quand luy des eaux ialliſſant Ouuvre des Indes la barriere.
Apres ſus la plus groſſe corde, D’vn bruit qui tonnoit iuſqu’aux Cieux, Le pouce des Muſes accorde L’aſſaut des Geans & des Dieux : Comme eux ſur la croupe Othryenne Rangeoient en armes les Titans, Et comme eux ſur l’Olympienne Leur firent teſte par dix ans : Eux, dardant les roches briſées, Hauſſoient cent teſtes & cent bras : Eux, ombrageant tous les combas,
Greſloient leurs fleches aiguiſées.
D’aile douteuſe vola Long temps ſus eux la Fortune, Qui or’ ſe monſtroit commune A ceux-ci, or’ à ceux-là : Quand Iupiter fiſt ſonner La retraite, pour donner A ces Dieux vn peu d’haleine : Si qu’eux en ayant vn peu Prins du Nectar & repeu, Plus forts retentent la peine.
Il arma d’vn foudre terrible Son bras qui d’eſclairs rougiſſoit, En la peau d’vne chéure horrible Son eſtomac ſe heriſſoit : Mars renfrongné d’vne ire noire Branloit ſon bouclier inhumain : Le Lemnien d’vne maſchoire Garnit la force de ſa main : Phebus ſouillé de la poußiere Tenoit au poing ſon arc voûté, Et le tenoit d’autre coſté Sa ſœur la Dictynne guerriere.
Bellone eut la teſte couuerte D’vn acier, ſur qui rechignoit De Meduſe la gueule ouuerte, Qui pleine de flames grongnoit : En ſa dextre elle enta la hache Par qui les Rois ſont irritez,
Alors que deſpite elle arrache Les vieilles tours de leurs citez. ﻿Styx d’vn noir halecret rampare Ses bras, ſes iambes, & ſon ſein, Sa fille amenant par la main Contre Cotte, Gyge, & Briare.
﻿Rhete, & Myme fiers ſoudars, Les nourriçons des batailles, Briſoient les dures entrailles Des rocs pour faire des dars : Typhé’ hochoit arraché Vn grand ſapin esbranché Comme vne lance facile : Encelade vn mont auoit, Qui bien toſt porter deuoit Le fardeau de la Sicile.
﻿Vn tonnerre ailé par la Biſe Ne choque pas l’autre ſi fort, Qui ſous le vent Africain briſe Meſme air par vn contraire effort, Comme les camps s’entre-heurterent A l’aborder de diuers lieux : Les poudres ſous leurs pieds monterent Par tourbillons iuſques aux cieux. Vn cri ſe fait, Olympe en tonne, Othrye en bruit, la mer treſſaut, Tout le Ciel en mugle là haut, Et là bas l’Enfer s’en eſtonne.
﻿Voici le magnanime Hercule
Qui de l’arc Rhete a menacé, Voici Myme qui le recule Du heurt d’vn rocher eſlancé : Neptune à la fourche eſtofée De trois crampons, vint ſe meſler Par la troupe contre Typhée Qui roüoit vne fonde en l’air : Ici Phœbus d’vn trait qu’il iette, Fit Encelade trebucher : Là Porfyre luy fit broncher Hors des poings l’arc & la ſagette.
Adonc le Pere puiſſant Qui de nerfs roidis s’efforce, Ne miſt en oubli la force De ſon foudre rougiſſant : My-courbant ſon ſein en bas Et dreſſant bien haut le bras Contre eux guigna ſa tempeſte, Laquelle en les foudroyant Sifloit aigu-tournoyant Comme vn fuzeau ſus leur teſte.
De feu les deux piliers du monde Bruſlez iuſqu’au fond chancelloient, Le Ciel ardoit, la terre & l’onde Tous petillans eſtinceloient : Si que le ſouffre amy du foudre Qui tomba lors ſur les Geans, Iuſqu’auiourdhuy noirciſt la poudre Qui put par les champs Phlegreans, A-tant les filles de Memoire
Du luth appaiſerent le ſon, Finiſſant leur douce chanſon Par ce bel Hynne de victoire.
Iupiter qui tendoit l'oreille, La combloit d'vn aiſe parfait, Raui de la voix nompareille Qui ſi bien l'auoit contrefait: Et retourné, rit en arriere De Mars qui tenoit l'œil fermé, Ronflant ſur ſa lance guerriere, Tant la chanſon l'auoit charmé. Baiſant ſes filles leur commande De luy requerir pour guerdon De leurs chanſons, quelque beau don Qui fuſt digne de leur demande.
Lors ſa race s'approcha, Et luy flatant de la deſtre Les genous, de la ſeneſtre Le ſous-menton luy toucha: Voyant ſon graue ſourci, Long temps fut béante ainſi Sans parler, quand Calliope De la belle voix qu'elle a, Ouurant ſa bouche parla Seule pour toute la trope.
Donne-nous, mon pere, dit-elle, Pere, dit-elle, donne nous Que noſtre chanſon immortelle Touſiours ſoit agreable à tous:
Fay nous Princeſſes des montagnes, Des antres, des eaux, & des bois, Et que les prez & les campagnes Reſonnent deſſous noſtre vois : Donne nous encor d’auantage La tourbe des chantres diuins, Les Poëtes & les Deuins, Et les Prophetes en partage.
Fay que les monſtrueux miracles Des characteres enchantez Soyen à nous, & que les oracles Par nous encore ſoyent chantez : Donne nous ceſte double grace De brauer l’Enfer odieux, Et de ſçauoir la courbe trace Des feux qui dancent par les Cieux : Donne nous encor la puiſſance D’arracher les ames dehors Le ſale bourbier de leurs corps, Pour les re-ioindre à leur naiſſance.
Donne nous que les Seigneurs, Les Empereurs & les Princes Soyent veus Dieux en leurs prouinces, S’ils reuerent nos honneurs. Fay que les Rois decorez De nos preſens honorez Soyent aux hommes admirables, Lors qu’ils vont par la cité, Ou lors que pleins d’equité Donnent les loix venerables.
A-tant acheua ſa requeſte, Courbant les genous humblement, Que Iupiter d’vn clin de teſte Accorda liberalement. Si toutes les femmes mortelles Que ie donte deſſous mes bras, Me conceuoient des filles telles, (Dit-il) il ne me chaudroit pas Ny de Iunon ny de ſa rage : Touſiours pour me faire honteux, M’enfante ou des monſtres boiteux, Ou des fils de mauuais courage
Comme Mars : Mais vous troupe chere, Que i’aime trop plus que mes yeux, Ie vous plantay dans voſtre mere Pour plaire aux hommes & aux Dieux. Sur donques retournez au monde, Coupez moy de-rechef les flos, Et là d’vne langue faconde Chantez ma gloire & voſtre los : Voſtre meſtier, race gentille, Les autres meſtiers paſſera, D’autant qu’eſclaue il ne ſera De l’art aux Muses inutile.
Par art le nauigateur En la mer manie & vire La bride de ſon nauire : Par art plaide l’Orateur, Par art les Rois ſont guerriers,
Par art ſe font ouuriers : Telle humaine experience Des autres ſoit le labeur, Sans plus ma ſainte fureur Polira voſtre ſcience.
Comme l’Aimant ſa force inſpire Au fer qui le touche de pres, Puis ſoudain ce fer tiré tire Vn autre qui en tire apres : Ainſi du bon fils de Latonne Ie rauiray l’eſprit à moy, Luy, du pouuoir que ie luy donne, Rauira les voſtres à ſoy : Vous par la force Apollinée, Rauirez les Poëtes ſaints, Eux de voſtre puiſſance attaints, Rauiront la tourbe eſtonnée.
A fin (ô Deſtins) qu’il n’auienne Que le monde appris fauſſement, Penſe que voſtre meſtier vienne D’art, & non de rauiſſement : Cet art penible & miſerable S’eſlongera de toutes parts De voſtre meſtier honorable Deſmembré en diuerſes parts, En Prophetie, en Poëſies, En myſteres & en amour, Quatre fureurs qui tour-à-tours Chatouilleront vos fantaſies.
Le traict qui fuit de ma main, Si toſt par l’air ne chemine, Comme la fureur diuine Vole dans vn cœur humain, Pourueu qu’il ſoit preparé, Pur de vice, & reparé De la vertu precieuſe. » Iamais les Dieux qui ſont bons » Ne reſpandent leurs ſaints dons » En vne ame vicieuſe.
Lors que la mienne rauiſſante Vous viendra troubler viuement, D’vne poitrine obeïſſante Tremblez deſſous ſon mouuement : Et ſouffrez qu’elle vous ſecoüe Le corps & l’eſprit agité, A fin que Dame elle ſe ioüe Au temple de ſa Deité. Elle de toutes vertus pleine, De mes ſecrets vous remplira, Et en vous les accomplira Sans art, ſans ſueur ne ſans peine.
Mais par-ſur tout prenez bie[sic] garde, Gardez-vous bien de n’employer Mes preſens en vn cœur qui garde Son peché ſans le nettoyer : Ains deuant que de luy reſpandre, Purgez-le de voſtre ſaincte eau, A fin que net il puiſſe prendre
Vn beau don dans vn beau vaiſſeau : Et luy purgé, à l’heure à l’heure Tout raui d’eſprit chantera Vn vers en fureur qui fera Au cœur des hommes ſa demeure.
Celuy qui ſans mon ardeur Voudra chanter quelque choſe, Il voirra ce qu’il compoſe Veuf de grace & de grandeur : Ses vers naiſtrons inutis Ainſi qu’enfans abortis Qui ont forcé leur naiſſance : » Pour monſtrer en chacun lieu » Que les vers viennent de Dieu, » Non de l’humaine puiſſance.
Ceux que ie veux faire Poëtes Par la grace de ma bonté, Seront nommez les interpretes Des Dieux, & de leur volonté : Mais ils ſeront tout au contraire Appellez ſots & furieux Par le caquet du populaire De ſa nature iniurieux. Touſiours pendra deuant leur face Quelque Demon, qui au beſoin Comme vn ſeruiteur aura ſoin De toutes choſes qu’on leur face.
Allez mes filles, il eſt heure De fendre les champs eſcumeux :
Allez ma gloire la meilleure, Allez mon los le plus fameux : Vous ne deuez ma chere race Long temps au monde ſeiourner, Que la ſotte ignorante audace Ne vous contraigne à retourner, Pour retomber ſous la conduite D’vn guide, dont la docte main Par vn effroy Grec & Romain Tournera l’Ignorance en fuite.
A-tant Iupiter enfla Sa bouche rondement pleine, Et du vent de ſon haleine Son bon eſprit leur ſoufla. Apres leur auoir donné Le luth qu’auoit façonné L’ailé courrier Atlantide, D’ordre par l’eau s’en-re-uont : En tranchant l’onde elles font Ronfler la campagne humide.
Dieu vous gard, Ieuneſſe diuine, Reſchauffez-moy l’affection De tordre les plis de ceſt Hynne Au comble de la perfection. Deſillez-moy l’ame aſſoupie En ce gros fardeau vicieux, Et faites que touſiours i’eſpie D’œil veillant les ſecrets des Cieux : Donnez-moy le ſçauoir d’eſlire Les vers qui ſçauent contenter,
Et mignon des Graces chanter Mon Francion ſus voſtre Lyre.
Elles trenchans les ondes bleües, Vindrent du fond des flots chenus, Ainſi que neuf petites nuës Parmi les peuples incognus : Puis dardant leurs flames ſubtiles, Du premier coup ont agité Le cœur Prophete des Sibyles Eſpoint de leur diuinité : Si bien que leur langue comblée D’vn ſon douteuſement obſcur, Chantoit aux hommes le futur D’vne bouche toute troublée.
Apres par tout l’vniuers Les reſponſes prophetiques De tant d’oracles antiques Furent dites par les vers. En vers ſe firent les lois, Et les amitiez des Rois Par les vers furent acquiſes : Par les vers on fiſt armer Les cœurs, pour les animer Aux vertueuſes empriſes.
Au cri de leurs ſaintes paroles Se reſueillerent les Deuins, Et diſciples de leurs eſcoles Vindrent les Poëtes diuins : Diuins, d’autant que la nature
Sans art librement exprimoient: Sans art leur naïue eſcriture Par la fureur ils animoient, Eumolpe vint, Muſée, Orphée, L'Aſcrean, Line, & ceſtuy-là Qui ſi diuinement parla, Dreſſant à la Grece vn trophée.
Eux piquez de la douce rage Dont ces filles les tourmentoient, D'vn demoniacle courage Les ſecrets des Dieux racontoient: Si que paiſſant par les campagnes Les troupeaux dans les champs herbeux, Les Démons, & les Sœurs compagnes La nuict s'apparoiſſoient à eux: Et loin ſus les eaux ſolitaires, Carolant en rond par les prez, Les promouuoient Preſtres ſacrez De leurs ſaincts Orgieux myſteres.
Apres ces Poëtes ſaints Auec vne foulle grande Arriua la ieune bande D'autres Poëtes humains Degenerant des premiers: Comme venus les derniers, Par vn art melancholique Trahirent auec grand ſoin Les vers, eſloignez bien loin De la ſainte ardeux antique.
L’vn ſonna l’horreur de la guerre Qu’à Thebes Adraſte conduit, L’autre comme on tranche la terre, L’autre les flambeaux de la nuit : L’vn ſus la flute departie En ſept tuyaux Siciliens Chanta les bœufs, l’autre en Scythie Fiſt voguer les Theſſaliens : L’vn fiſt Caſſandra furieuſe, L’vn au Ciel pouſſa les debas Des Rois chetifs, l’autre plus bas Traina la choſe plus ioyeuſe.
Par le fil d’vne longue eſpace, Apres ces Poëtes humains, Les Muſes ſouflerent leur grace Deſſus les Prophetes Romains : Non pas comme fut la premiere Ou comme la ſeconde eſtoit, Mais comme toute la derniere Plus lentement les agitoit. Eux toutefois pinçant la Lyre Si bien s’aſſouplirent les dois, Qu’encor le fredon de leur vois Paſſe l’honneur de leur Empire.
Tandis l’Ignorance arma L’aueugle fureur des Princes, Et les peupleuſes prouinces Contre les Sœurs anima. Ia l’horreur les enſerroit,
Mais plus toſt les enferroit, Quand les Muſes deſtournées, Voyant du fer la rayeur, Haletantes de frayeur Dans le Ciel ſont retournées.
Aupres du throne de leur pere Tout à l’entour ſe vont aſſoir, Chantant auec Phebus leur frere Du grand Iupiter le pouuoir. Les Dieux ne faiſoient rien ſans elles, Ou ſoit qu’ils vouluſſent aller A quelques nopces ſolonelles, Ou ſoit qu’ils vouluſſent baller. Mais ſi toſt qu’arriua le terme Qui les haſtoit de retourner Au monde pour y ſeiourner, D’vn pas eternellement ferme :
Adonc Iupiter ſe deuale De ſon throne, & grave conduit Grauement ſes pas en la ſalle Des Parques filles de la Nuit. Leur roquet pendoit iuſqu’aux hanches, En vn Dodonien fueillard Faiſoit ombrage aux treſſes blanches De leur chef triſtement vieillard : Elles ceintes ſous les mammelles Filoient aßiſes en vn rond Sus trois carreaux, ayant le front Renfrongné de groſſes prunelles.
Leur pezon ſe heriſſoit D’vn fer eſtoilé de rouille : Au flanc pendoit leur quenouille, Qui d’airain ſe roidiſſoit. Au milieu d’elles eſtoit Vn cofre, où le Temps mettoit Les fuzeaux de leurs iournées, De courts, de grands, d’allongez, De gros & de bien dougez, Comme il plaiſt aux Deſtinées.
Ces trois Sœurs à l’œuvre ententiues Marmotoient vn charme fatal, Tortillant les filaces viues Du corps futur de L’hospital : Clothon qui le filet replie, Ces deux vers maſcha par neuf fois, Ie retors la plvs belle vie Qv’onqve retordirent mes dois. Mais ſi toſt qu’elle fict tirée A l’entour du fuzeau humain, Le Deſtin la miſt en la main Du fils de Saturne & de Rhée.
Luy tout puiſſant print vne maſſe De terre, & deuant tous les Dieux Imprima dedans vne face, Vn corps, deux iambes & deux yeux, Deux bras, deux flancs, vne poitrine, Et acheuant de l’imprimer Soufla de ſa bouche diuine
Vn vif eſprit pour l’animer : Luy donnant encor’ d’auantage Cent mille vertus appella Les neuf filles, qui çà & là Entournoient la nouuelle image.
Ore vous ne craindrez pas Seure ſous telle conduite, Prendre derechef la fuite Pour re-deſcendre là bas. Suiuez donc ce guide ici : C’eſt celuy (filles) außi, De qui la docte aſſeurance France de peur vous fera, Et celuy qui desfera Les ſoldars de l’Ignorance.
Lors à terre vola le guide : Et elles d’ordre le ſuiuant, Fendoient le grand vague liquide, Hautes ſur les ailes du vent : Ainſi qu’on voit entre les nuës De rang vn eſcadron voler, Soit de Cygnes ou ſoit de Gruës Suiuans leur guide parmi l’air. A-tant pres de terre eſleuées Tomberent au Monde, & le feu Qui flamber à gauche fut veu, Fiſt ſigne de leurs arriuées.
Hà, chere Muſe, quel Zephyre Souflant trop violentement,
A fait eſcarter mon nauire Qui fendoit l’eau ſi droitement ? Tourne à riue, douce nourrice, Ne vois-tu Morel ſus le bord, Lequel à fin qu’il te cheriſſe, T’œillade pour venir au port ? N’ois-tu pas ſa Nymphe Antoinete Du front du haure t’appeller, Faiſant ſon œil eſtinceller, Qui te ſert d’heureuſe planete ?
Haſte toy donc de plier Ta chanſon trop pourſuiuie, De peur (Muſe) que l’enuie N’ait matiere de crier, Qui ſeule veut abiſmer Mon nom au fond de la Mer Par ſa langue ſacrilege : Mais tant plus m’y veut plonger, Plus elle me fait nager Haut deſſus l’eau comme vn liege.
Contre ceſte lice execrable Reſiſte d’vn dos non plié. » C’eſt grand mal d’eſtre miſerable, » Mais c’eſt grand bien d’eſtre enuié. Ie ſçay que tes peines ancrées Au port de la Felicité, Seront malgré les ans ſacrées Aux pieds de l’Immortalité : Mais les vers que la chienne Enuie En ſe rongeant fait auorter,
Iamais ne pourront ſupporter Deux Soleils ſans perdre la vie.
Ourdis ô douce Lyre mienne, Encor’ vn Chant à ceſtui-ci, Qui met ta corde Dorienne Sous le trauail d’vn doux ſouci. Il n’y a ne torrent ne roche Qui puiſſe engarder vn ſonneur, Que pres des bons il ne s’approche Fleurant l’odeur de leur honneur. Puißé-ie autant darder ceſt Hynne Par l’air d’vn bras preſomptueux, Comme il eſt ſage & vertueux, Et comme il eſt de mes vers digne.
Faiſant parler ſa grandeur Aux ſept langues de ma Lyre, De luy ie ne veux rien dire Dont ie puiſſe eſtre menteur : Mais veritable il me plaiſt De chanter bien haut, qu’il eſt L’ornement de noſtre France, Et qu’en fidele equité, En iuſtice & verité Les vieux ſiecles il deuance.
C’eſt luy dont les graces infuſes Ont ramené par l’Vniuers Le chœur des Pierides Muſes, Faites illuſtres par ſes vers : Par luy leurs honneurs ſ’embelliſſent,
Ou ſoit d’eſcrits contraints par piez, Ou ſoit par des nombres qui gliſſent De pas tous francs & déliez : C’eſt luy qui honore & qui priſe Ceux qui font l’amour aux neufs Sœurs, Et qui eſtime leur douceurs, Et qui conduit leur entrepriſe.
C’eſt luy (Chanſon) que tu reueres Comme vn eſprit venu du Ciel, C’eſt celuy qui aux lois ſeueres A fait gouſter l’Attique miel : C’eſt luy que la ſaincte balance Cognoiſt, & qui ne bas ne haut, Iuſte, ſon poids douteux n’eſlance, La tenant droite comme il faut : C’eſt luy dont l’œil non variable Note les meſchans & les bons, Et qui contre le heurt des dons Oppoſe ſon cœur imployable.
I’auiſe au bruit de ces mots Toute France qui regarde Mon trait qui droitement darde Le riche but de ſon los. Ie trahirois les vertus, Et les hommes reueſtus De vertueuſes louanges, Sans publier leur renom, Et ſans enuoyer leur nom Outre les terres eſtranges.
L’vn d’vne choſe esbat ſa vie, L’autre d’vne autre a volonté : Mais ton ame n’eſt point rauie Sinon de iuſtice & bonté. Pour cela noſtre Margverite, L’vnique ſœur de noſtre Roy, De loin eſpiant ton merite, Bonne a tiré le bon à ſoy. Bien que ſon pere ait par ſa lance Donté le Suiſſe mutin, Et que de l’or Grec & Latin Ait redoré toute la France :
Il ne fiſt iamais choſe telle Que d’auoir engendré la fleur De la Margverite immortelle, Pleine d’immortelle valeur, Princeſſe que le Ciel admire : Et à fin que de tous coſtez Dedans ſes graces il ſe mire, Sus elle tient ſes yeux voûtez : Laquelle d’vn vers plein d’audace Plus hautement ie deſcriray, Lors que hardi ie publi’ray Le tige Troyen de ſa race.
Mais la loy de la Chanſon Ores ores me vient dire, Que par trop en long ie tire Les replis de ſa façon. Ores donque ie ne puis
Vanter la fleur, tant ie ſuis Pris d'vne ardeur nompareille D'aller chez toy pour chanter Ceſte Ode, à fin d'enchanter Ton ſoin charmé par l'oreille.